Eskom sê hy is nié skuldig aan hersamestelling van skuldArgieffoto (Foto: baptisteh, Pixabay) Die nasionale kragvoorsiener Eskom het Woensdag ontken dat hy sy skuld van meer as R300 miljard “herstruktureer”. Skuldherstrukturering is ŉ proses wat ŉ onderneming wat finansieel in die knyp is toelaat om sy agterstallige skuld as’t ware te heronderhandel of te verminder deur die bepalings van die oorspronklike skuldooreenkoms te wysig. Dié proses stel die onderneming in staat om bedrywighede voort te sit selfs te midde van ŉ groot geldtekort. André Pillay, groepstesourier vir die kragvoorsiener, sê Eskom bly verbind tot sy goedgekeurde leningsprogram. “Eskom beoog om in die huidige finansiële jaar R72 miljard in te win. Daarvan is 23 persent, ongeveer R16, 4 miljard, reeds verseker. Die onderneming is reeds in ŉ gevorderde stadium om te verseker dat die befondsingsbehoefte vir die finansiële jaar betyds vervul word,” het hy gesê. Die kragvoorsiener het gesê hy sal die hersiening van sy sogenaamde korporatiewe model teen die einde van die jaar afhandel. Pillay sê Eskom ondersoek tans verskeie opsies om sy uitgawes drasties te verminder – en dit sluit die optimalisering van sy bedryfsuitgawes- en kapitaalbeleggingsprogram in; ŉ geraamde besparing van meer as R100 miljard oor die volgende vyf jaar. Eskom sê hy het nog nié met vakbonde in gesprek getree oor moontlike afleggings nie, maar beoog glo om binnekort met vakbonde te praat om die uitsette van die huidige werksmag te optimaliseer.